《远朝归 逸园赏梅，四姑以诗见寄，赋此答之》
清代·范贞仪

水绘馀春，有数朵、瑶台琼蕊。横钩秀月，清影绿窗云碎。

萧疏冷韵，犹带孤山风味。金闺里。任香沾绣幕，妆添眉翠。

怜伊无限柔情，倩青鸟慇勤，折来相寄。新诗玉润，谁赏谢庭风絮。

当年携手，记分韵、联题花底。今非矣。怀人想、雕阑闷倚。

作者简介：清江苏如皋人，字芳筠，号一柏。贡生高佩兰妻。女红之暇，潜心经史，时有女中颜、闵之目。有《愁丛集》。